b'\n_START_ARTICLE_\nTopla (dolina)\n_START_PARAGRAPH_\nTopla je alpska dolina pod ju\xc5\xbenim ostenjem Pece v bli\xc5\xbeini \xc4\x8crne na Koro\xc5\xa1kem. Kot ena najlep\xc5\xa1ih in najzanimivej\xc5\xa1ih slovenskih dolin je obmo\xc4\x8dje, ki obsega okrog 1350 ha, \xc5\xbee od leta 1966 zavarovano kot krajinski park in naravni spomenik. Po dolini te\xc4\x8de istoimenski potok Topla, ki se izliva v reko Me\xc5\xbeo. Zaradi svoje \xc4\x8distosti poleg poto\xc4\x8dnih postrvi v njej \xc5\xbeivijo tudi poto\xc4\x8dni raki (rak ko\xc5\xa1\xc4\x8dak). Najvi\xc5\xa1ji vrh nad dolino je 2126 m visoka Korde\xc5\xbeeva glava na grebenu Pece. V vi\xc5\xa1jih legah doline se smrekovi gozdovi red\xc4\x8dijo v korist macesna. Gozdovi Tople so zato\xc4\x8di\xc5\xa1\xc4\x8de ogro\xc5\xbeene vrste divjega petelina, ru\xc5\xa1evca in belke. Predstavnika sesalcev sta gams in alpski zajec.\n_START_SECTION_\nGeologija\n_START_PARAGRAPH_\nV dolini se nahaja pred desetletjem zaprti rudnik Topla, nahajali\xc5\xa1\xc4\x8de svinca, cinka in redkih mineralov. Kamnine na pobo\xc4\x8djih Pece so stare preko 230 milijonov let in ka\xc5\xbeejo ostanke nekdanjega morja, amonite in fosilne pol\xc5\xbee.\n_START_SECTION_\nNaseljenost\n_START_PARAGRAPH_\nKljub temu, da je dolina geografsko odmaknjena od prometnih poti, segajo zapisi o njeni naseljenosti \xc5\xbee v 16. stoletje. Znamenite visokogorske kmetije na severnih (prisojnih) pobo\xc4\x8djih nad dolino dosegajo nadmorsko vi\xc5\xa1ino 1120 m. Kmetijska poslopja so zaznamovana z rezbarskimi detajli, pogosto pa ob njih stoji tudi mlin. Najbolj znan je Burjakov mlin na Topli, ki je sicer vklju\xc4\x8den v turisti\xc4\x8dno transverzalo, imenovano Mlinska cesta in poteka od \xc5\xa0o\xc5\xa1tanja do \xc5\xbdelezne kaple v Avstriji. Poleg najni\xc5\xbeje le\xc5\xbee\xc4\x8de, Burjakove so na obmo\xc4\x8dju \xc5\xa1e 4 stoletne doma\xc4\x8dije: Florinova, Korde\xc5\xbeeva, Fajmutova in zadnja (najvi\xc5\xa1je le\xc5\xbee\xc4\x8da) Kon\xc4\x8dnikova doma\xc4\x8dija, ki ohranjajo etnolo\xc5\xa1ko dedi\xc5\xa1\xc4\x8dino. Leta 1834 je bila s pojavom rudarstva zaznamovana tudi dolina Tople in nekateri prebivalci so se odlo\xc4\x8dali za delo v rudniku._NEWLINE_V Topli je tudi plezali\xc5\xa1\xc4\x8de Burjakova stena._NEWLINE_Dostop do doline je iz doline reke Me\xc5\xbee, iz koro\xc5\xa1ke smeri po cesti preko \xc4\x8crne na koro\xc5\xa1kem, iz \xc5\xa1tajerske smeri (Sol\xc4\x8dava, Logarska dolina) pa po cesti preko Pavli\xc4\x8devega sedla.'